Reazzjoni Viviane Reding F’kummenti lill-ġurnalisti Maltin, il-Viċi President tal-Kummissjoni Ewropea u Kummissarju għall-Ġustizzja, Drittijiet Fundamentali u Ċittadinanza Viviane Reding qalet li ċ-ċittadinanza minkejja li hi deċiżjoni nazzjonali għandha impatt fuq l-Unjoni Ewropea. Qalet li pajjiżi li jdaħħlu skemi ta’ ċittadinanza għandhom jiddiskutu mal-pajjiżi ġirien tagħhom minħabba l-effett li dawn jaf ikollhom fuq il-pajjiżi l-oħra. Saħqet li ċ-ċittadinanza għandu jkollha rabta mar-residenza u mhux mal-flus. Il-Kummissarju Reding, stqarret li tinsab ixxukjata għall-fatt li ċ-ċittadinanza fl-iskema kif proposta mill-Gvern Malti hi marbuta ma’ prezz u li hi għall-bejgħ, fi kliemha dan m’għandux ikun għax dan hu dritt bażiku taċ-ċittadini. Viviane Reding qalet li ftit pajjiżi oħra fl-Unjoni Ewropea għandhom skemi simili għal ta’ Malta. Żiedet li l-Kummissjoni qed tara x’tista’ tagħmel fuq il-bażi tal-liġi Ewropea li torbot lill-istati membri  jħarsu l-pajjiżi ġirien. Tenniet li d-deċiżjoni ta’ Malta għandha konsegwenzi fuq il-pajjiżi kollha tal-Unjoni Ewropea u li jista’ jkollha effett ħażin jekk ma tkunx imħaddma tajjeb. Hi qalet li l-Kummissjoni Ewropea analizzat l-iskema u rat li tinsab f’kunflitt mat-Trattati tal-Unjoni Ewropea  u l-liġi internazzjonali,  li tgħid li persuna jingħata passaport għax ikollu rabta mal-pajjiż  u mhux għax ikun hemm rabta bejn il-pajjiż u l-flus li għandu dan il-persuna. Reazzjoni Hannes Swoboda wara l-filmati… Servizz: Ruth Castillo Reazzjoni Hannes Swoboda: U dwar ir-riżoluzzjoni maqbula fuq id-dibattitu fil-Parlament Ewropew u li vot dwarha se jittieħed għada, il-President tal-Grupp tas-Soċjalisti u Demokratiċi, Hannes Swoboda qal li dan id-dibattitu huwa wieħed li jikkonċerna lill-pajjiżi membri kollha tal-Unjoni Ewropeja, għaliex kull ċittadinanza mogħtija hija wkoll ċittadinanza Ewropeja. Sejjaħ il-każ ta’ Malta bħala opportunità biex din il-kwistjoni tiġi diskussa b’mod miftuħ. Swoboda qal li prattiċi simili qed jitħaddmu minn pajjizi oħra u r-reazzjoni artifiċjali f’dan il-każ mhux qed tagħmel ġid. Swoboda qal li l-grupp tiegħu qed isejjaħ biex titneħħa r-riferenza għal Malta mir-riżoluzzjoni, għaliex hemm bosta pajjiżi oħra konċernati u jkun inġust li Malta tkun fil-mira b’mod individwali.